О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре када је законом предвиђена обавеза њиховог потврђивања.

II. РАЗЛОЗИ ЗА ДОНОШЕЊЕ ЗАКОНА - ПОТВРЂИВАЊЕ

Разлози за доношење Закона о потврђивању Споразума о зајму између KfW, Франкфурт на Мајни („KfW”) и Републике Србије коју представља министар финансија („Зајмопримац”) за Програм „Интегрисано управљање чврстим отпадом, фаза I”, који је потписан у Франкфурту на Мајни и Београду 11. децембра 2019. године (у даљем тексту: Споразум о зајму), садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Чланом 3. Закона о буџету Републике Србије за 2019. годину („Службени гласник РСˮ, бр. 95/18 и 72/19) и Закона о буџету Републике Србије за 2020. годину („Службени гласник РС”, број 84/19, 60/20-др. пропис, 62/20-др. закон, 65/20-др. закон и 135/20) предвиђено је задуживање код Немачкe развојнe банкe (KfW) за спровођење Програма управљања чврстим отпадом, у износу до 22.000.000 евра (у даљем тексту: Програм), док је Законом о буџету Републике Србије за 2021. годину („Службени гласник РС”, број 149/20 и 40/21) наведени износ за исти Програм повећан на 70.000.000 евра.

Усаглашени записник у вези са реализацијом и начином финансирања Програма потписан је у трећем кварталу 2019. године, између Министарства финансија - Управе за јавни дуг, Министарства грађевинарства, саобраћаја и инфраструктуре (у даљем тексту: МГСИ), Немачке развојне банке KfW (у даљем тексту: KfW) и представника локалних самоуправа широм Србије.

Правни основ за споразум о зајму између KfW и Републике Србије за финансирање Програма је размена дипломатских нота, 14. августа 2017. године из Владе Савезне Републике Немачке и 12. марта 2018. године из Владе Републике Србије.

Примарни задатак Програма је реализација еколошки и хигијенски исправног, климатски повољног, одрживог и ефикасног система управљања чврстим комуналним отпадом у највише три региона за управљање отпадом у Републици Србији, на њиховом путу усклађивања са ЕУ, по социјално прихватљивим ценама. У првој фази Програма ће бити успостављен систем интегрисаног управљања отпадом на подручју Крушевца и Врања, чиме се локалним самоуправама омогућава да управљају системом у складу са законским прописима Републике Србије и припреме се за усклађивање са европским стандардима.

Корисници Програма биће становници подручја за управљање чврстим отпадом, обухваћених Програмом. У првој фази то ће бити грађани Крушевца и Врања. Циљна група ће остварити корист од унапређених услуга сакупљања отпада, селекције отпада и постројења за рециклажу, као и од смањења опасности по животну средину.

Утицај Програма ће се процењивати на основу следећих индикатора, уз годишње извештавање KfW-у о испуњености индикатора у центрима за управљање отпадом – Крушевац и Врање, укљученим у Фазу 1:

1) становништво са приступом уређеном одлагању отпада из домаћинстава (сакупљање и одлагање у Центрима за управљање чврстим отпадом);

2) количина сакупљеног комуналног отпада транспортованог у нови Центар за управљање чврстим отпадом;

3) количина третираног комуналног отпада (пре депоновања) и депонованог на санитарну депонију;

4) количина рециклираног комуналног отпада (излазни материјали);

5) смањење емисија гасова са ефектом стаклене баште који се доводе у везу са Фазом 1.

Програм ће се спроводити у три фазе управљања чврстим комуналним отпадом у циљу испуњавања све већих законских захтева у оквиру приступања ЕУ, уз истовремену социјалну прихватљивост цена.

Фаза 1 обухвата приоритетне инвестиције у подручју за управљање чврстим отпадом у Крушевцу и Врању. Инвестиције обухватају Центре за управљање чврстим отпадом као и опрему за сакупљање и транспорт чврстог комуналног отпада. Инвестиције у овој фази ће омогућити систем сакупљања са две канте у наведеним градовима. Поред тога, предвиђене су и приоритетне инвестиције у сакупљање и транспорт, прилагођене потребама градова/општина које учествују у Програму.

У Фази 2, општине/јавно комунална предузећа која испуне критеријуме учинка ће добити средства за даље унапређење разврставања и рециклаже отпада. Фаза 2 укључује проширење/унапређење система транспорта (укључујући локалне станице за разврставање/трансфер станице), радионице за одржавање и поправке, као и центре за сакупљање отпада. Поред наведеног, биће рехабилитоване и затворене старе депоније и сметлишта.

У Фази 3 су предвиђене инвестиције за заокруживање одвојеног сакупљања комуналног отпада (трећа канта), као и завршетак третмана комуналног отпада у Центрима за управљање чврстим отпадом механичким и биолошким третманом, са нагласком на додатно смањење органских материја у чврстом отпаду пре одлагања.

Локални допринос Фази 1 обухвата покривање трошкова за:

1) куповину земљишта и накнаде, уколико буде потребно;

2) радове и материјал за пратећу инфраструктуру (приступни путеви, снабдевање електричном енергијом, водоснабдевање, постројења за пречишћавање отпадних вода - ван подручја које покрива Центар за управљање чврстим отпадом) за нове Центре за управљање чврстим отпадом и станице за разврставање отпада/ трансфер станице;

3) накнаде по основу лиценци, дозвола и друге административне трошкове.

Наведени локални допринос за куповину земљишта и/или накнаде као и за помоћну инфраструктуру нпр. прилаз градилиштима, водоснабдевање, снабдевање електричном енергијом, процењен је на 2,5 милиона евра. Удели у локалном доприносу процењени су на 1,3 милиона евра за Крушевац и 1,2 милиона евра за Врање.

Процедура исплате средстава за радове, добра и опрему ће бити поједностављена директна исплата. KfW ће средства исплатити након достављања рачуна, привремених ситуација и сличне документације коју је одобрио Имплементациони консултант, и након што МГСИ поднесе захтев за повлачење средстава.

Прималац бесповратних средстава је МГСИ, које делује и у својству Јединице за спровођење Програма, а одговорно је и за свеобухватну координацију Програма на националном нивоу и ангажовање консултантских услуга.

Планирано је да реализација Фазе 1 почне потписивањем уговора о консултантским услугама за реализацију ове фазе Програма и пратећих мера. Припрема реализације (идејни пројекат, главни пројекат, прибављање дозвола, расписивање јавних набавки за извођење грађевинских радова) ће трајати од девет до 12 месеци, док би изградња требало да траје до 24 месеца.

Пројектни период се завршава пуштањем у рад Центара за управљање чврстим комуналним отпадом, укључујући и период за пријављивање недостатака и обуке (12 месеци). Предвиђено је да спровођење пратећих мера крене паралелно са реализацијом Фазе 1 и обухватиће укупан период реализације, за који је процењено да ће трајати приближно 48 месеци. Наредне фазе Програма ће бити припремане паралелно током периода реализације Фазе 1.

Немачка Влада је определила зајам са субвенционисаном каматном стопом у износу до 22.000.000 евра са бесповратним финансијским доприносима које обезбеђује Влада Савезне Републике Немачке. Сходно наведеном, 12. децембра 2019. године су потписана два уговора о бесповратним средствима између KfW-а и Републике Србије, коју представља Министарство грађевинарства, саобраћаја и инфраструктуре. Један је закључен на иснос од 10.000.000 евра и из њега се финансирају консултантске услуге и спровођење инвестиција, док је други потписан на износ од 1.000.000 евра и предвиђен је за пратеће мере за техничку и оперативну подршку, као и за кампању подизања свести о важности Програма.

Закључком Владе 05 Број: 48-11956/2019 од 28. новембра 2019. године, утврђена је Основа, одређен састав делегације за преговоре (представници Министарства финансија и Министарства грађевинарства, саобраћаја и инфраструктуре) и усвојен Нацрт споразума о зајму између KfW и Републике Србије за Пројекат.

У преговорима су договорени следећи финансијски услови зајма:

* Зајмопримац је Република Србија коју представља министар финансија;
* износ зајма је 22.000.000 евра;
* период расположивости зајма је до 30. јуна 2026. године;
* период отплате зајма је 15 година, уз укључен период почека до пет година, тако да прва рата отплате главнице доспева 15. новембра 2024. године а последња 15. новембра 2034. године;
* фиксна камата по стопи од 0,90% годишње;
* накнада за организовање посла плаћа се једнократно у износу од 0,50%

износа зајма;

* провизија на неповучена средства обрачунаваће се по стопи од 0,25% годишње на неискоришћени износ зајма и плаћа се полугодишње за протекли период, на дан 15. мај и 15. новембар свaкe гoдинe, aли нe прe 15. новембра 2020. године кojи слeди нaкoн ступања на снагу и правоснажности Споразума о зајму;
* затезна камата за доцњу у плаћању обавеза зајмопримца, по стопи од 200 базних поена на годишњем нивоу изнад редовне каматне стопе.

Услови зајма су усклађени са захтевима Организације за економску сарадњу и развој (Organisation for Economic Co-operation and Development - OECD) који се примењују на дан потписивања споразума о зајму, како би био признат као Званична развојна помоћ (Official Development Assistance - ODA).

KfW ће субвенционисати каматну стопу из нискокаматних буџетских средстава Савезне Републике Немачке за пројекте који испуњавају критеријум политике развоја.

Поступак потврђивања наведеног споразума о зајму, који је потписан 11. децембра 2019. године, није могао да буде спроведен све док нису били потписани споразуми којима се дефинишу детаљи Програма, као и роба и услуге које ће се финансирати из зајма и бесповратних средстава, а то су:

- Посебан уговор за инвестиције између KfW-а и Републике Србије, коју представљају МГСИ, Министарство финансија и појединачно свака јединица локалне самоуправе (Крушевац и Врање) и њихова јавна комунална предузећа; и

- Посебан уговор за експертске услуге између KfW-а и Републике Србије, коју представљају МГСИ и Министарство финансија.

Наведени посебни уговори са Градом Крушевцем и Градом Врањем, закључени су у септембру 2021. године.

Свеобухватни циљ Програма је смањење и уклањање негативних утицаја материјала из комуналног отпада на здравље људи, животну средину и климу, у циљу пружања подршке економском развоју и унапређењу квалитета живота. Циљ је да се управљање чврстим комуналним отпадом у Републици Србији усклади са правним тековинама ЕУ у области заштите животне средине и климатских промена, кроз унапређење инфраструктуре за управљање чврстим отпадом и кроз јачање техничких, финансијских и институционалних капацитета јавних комуналних предузећа.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Споразума о зајму између KfW, Франкфурт на Мајни („KfW”) и Републике Србије коју представља министар финансија („Зајмопримац”) за Програм „Интегрисано управљање чврстим отпадом, фаза I”, који је потписан у Франкфурту на Мајни и Београду 11. децембра 2019. године, у оригиналу на енглеском језику.

Одредба члана 2. Предлога закона садржи текст Споразума о зајму између KfW, Франкфурт на Мајни („KfW”) и Републике Србије коју представља министар финансија („Зајмопримац”) за Програм „Интегрисано управљање чврстим отпадом, фаза I”, у оригиналу на енглеском језику и у преводу на српски језик.

Одредбом члана 3. Предлога закона уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.